Κωνσταντίνος Τσαχουρίδης

Βιογραφία

Γεννήθηκε στην Βέροια 1980 όπου μεγάλωσε και τελείωσει και τις εγκύκλιες σπουδές του. 
Η φωνή παραμένει το όργανο με το οποίο εκφράζει και αντανακλά όλα εκείνα τα βιώματα που συνθέτουν  τη μουσική του προσωπικότητα. Έζησε στη Βρετανική πρωτεύουσα 10 χρόνια όπου με ζέση και αφοσίωση φοίτησε.

Σπουδές

Σπούδασε μουσική στο Λονδίνο, κατόπιν υποτροφίας της Ιεράς Μητρόπολης Βεροίας (Εκκλησία της Ελλάδος). Είναι απόφοιτος του πανεπιστημίου Goldsmiths University of London. Ολοκλήρωσε το πτυχίο μουσικών σπουδών και το μεταπτυχιακό του στην Εθνομουσικολογία ερευνώντας μια σειρά από ειδικά θέματα όπως μουσική λογοκρισία, αίσθηση πολιτιστικής ταυτότητάς μέσω της μουσικής, μουσική και εθνικισμός, εθνική μουσική της Ελλάδος, αυθεντικότητα στη μουσική παράδοση, ιταλική όπερα και άλλα.
Το 2003 κερδίζει μια δεύτερη υποτροφία, αυτή τη φορά από το Αγγλικό ίδρυμα Michael Marks Charitable Trust για την αποπεράτωση διδακτορικής διατριβής με θέμα: «Παραδοσιακές φωνητικές τεχνικές του Πόντου και της Ηπείρου στη σύγχρονη Ελλάδα: μια αντανακλαστική μουσική εθνογραφία». Το αντικείμενο διαπραγμάτευσης αποτελεί πρωτόλεια έρευνα στο ευρύτερο πεδίο της μελέτης παραδοσιακών φωνών καθιστώντας έτσι μια πιλοτική μελέτη για παρόμοιες έρευνες. Αξίζει να αναφέρουμε ότι η τελευταία συνέντευξη του πόντιου τραγουδιστή Χρύσανθου Θεοδωρίδη παραχωρήθηκε στον Κωνσταντίνο ως αντικείμενο μελέτης.

Δημοσιεύσεις

Από τότε έως τώρα ο Κωνσταντίνος έχει δημοσιεύσει διάφορα πονήματα που ενθαρρύνουν τη ροή της μελέτης και της ακαδημαϊκής αντιπαράθεσης πάνω στο παραδοσιακό τραγούδι των Ελλήνων του Πόντου, στο πολυφωνικό τραγούδι της Ηπείρου  αλλά και σε μουσικοπαιδαγωγικά ζητήματα της φωνητικής παιδείας σε προσχολικές και πρωτοσχολικές ηλικίες.
Διατηρώντας ανύσταχτο ενδιαφέρον για την ακαδημαϊκή έρευνα και αναζήτηση ο Κωνσταντίνος διατηρεί τη τετραετία 2008-2012 τη θέση του Επισκέπτη Βοηθού Ερευνητή στο παιδαγωγικό ινστιτούτο του Λονδίνου υπό την εποπτεία του professor Graham Welch και, επίσης, αποπερατώνει επιτυχώς (με βαθμό άριστα) μεταδιδακτορική έρευνα (2015) αυτή τη φορά από το πανεπιστήμιο Δυτικής Μακεδονίας Ελλάδος   όπου συγχρόνως εργάζεται στη βαθμίδα του Λέκτορα (από το 2010 μέχρι σήμερα).
Το τελικό κονσέρτο υπεράσπισης της διδακτορικής του διατριβής έλαβε χώρα τον Ιούνιο 2008 στο Ελληνικό κέντρο του Λονδίνου  με τίτλο «Ψυχή & Σώμα» όπου ο Κωνσταντίνος απέσπασε άριστες κριτικές από τους εξεταστές του αποπερατώνοντας τη διατριβή του με βαθμό άριστα. Εκείνη η μέρα στάθηκε αφορμή για τη γέννηση μιας «μουσικής οντότητας» όπου ακολουθεί τον Κωνσταντίνο και τον αδερφό του Ματθαίο μέχρι σήμερα. Η μουσική αυτή οντότητα έχει αντικείμενο διαπραγμάτευσης τα «σύνορα της μουσικής» και κατ’ επέκταση το πάντρεμα διαφόρων μελωδιών από το παγκόσμιο ρεπερτόριο (εθνικής, κλασσικής και κινηματογραφικής μουσικής) εκτελεσμένο από τη ποντιακή λύρα του Ματθαίου και από τη φωνή του Κωνσταντίνου. Όπως και ο ίδιος (Κωνσταντίνος) έχει τονίσει σε διάφορες συνεντεύξεις του πρόκειται για πάντρεμα από «έρωτα και όχι από προξενιό».

Ψυχή και Σώμα

Αυτή η μουσική αναζήτηση ακολουθείται και από μια αναπάντεχη εμπορική επιτυχία μιας και το «Ψυχή & Σώμα» ξεκινά επί σκηνής το 2011 και συνεχίζει να ταξιδεύει μέχρι και σήμερα με παραστάσεις (στην πλειοψηφία τους sold out) εντός και εκτός των ελληνικών συνόρων.

Συμμετοχές

Ο Κωνσταντίνος έχει συμμετάσχει σε πάμπολλες μουσικές παραγωγές από πολύ μικρή ηλικία.    
Σταθμός στη μέχρι τώρα πορεία του αποτελεί το ειδικά γραμμένο «Μοιρολόι για την άλωση της Πόλης» από τον Άγγλο ορθόδοξο συνθέτη Sir John Tavener καθώς επίσης και η θέση του καλλιτεχνικού διευθυντή στο 21ο διεθνές Βυζαντινό συνέδριου του Λονδίνου με πρόεδρο τη Λαίδη Marina Marks και πατρόνα τον πρίγκιπα Κάρολο της Ουαλίας. Ανάμεσα στις άλλες διακρίσεις έχει τιμηθεί και από το Ελληνικό Ίδρυμα Λονδίνου ως «ο πιο υποσχόμενος Έλληνας καλλιτέχνης του Ηνωμένου Βασιλείου». Τέλος, έχει εμφανισθεί ως σολίστας στα πιο σημαντικά πολιτιστικά κέντρα της Ευρώπης, της Ρωσίας, Αυστραλίας, Ιράκ, Καναδά, Κύπρου, Η.Π.Α., κ.α..